Lipuntarkastaja pyysi "rouvashenkilöltä" näyttäneeltä mieheltä paperit – "Näitä kokemuksia on vaikka kuinka paljon"

Kauneusvloggaaja Henry Harjusolalla on YouTubessa yli 71 000 tilaajaa. Harjusola kertoi Cosmopolitan-lehdessä viime lokakuussa, että hänellä on kaiken kaikkiaan aika feminiininen tyyli, koska se vain tuntuu omalta. Kuvakaappaus/Youtube

Kaisa Paastela

Kauneusvloggaaja Henry Harjusola kertoi viikonvaihteessa Snapchatissa, kuinka sai tylyä kohtelua lipuntarkastajilta HSL:n bussissa.

Harjusola oli ystävänsä kanssa sunnuntaina matkalla Espoosta Helsinkiin, kun bussiin nousseet lipuntarkastajat pyysivät matkakortin lisäksi häneltä ja hänen ystävältään henkilöllisyystodistukset. Harjusola otti videota tapahtuneesta.

Harjusola kertoo Helsingin Uutisille kysyneensä tarkastajalta syytä, miksi tämä haluaa henkkarit.

–"Sävarmaan tiedät syyn", kertaa Harjusola sananvaihtoa, jonka sävyä hän luonnehtii halveksivaksi.

Harjusolan vaatiessa tarkempaa selvitystä, lipuntarkastaja oli kertonut, että Harjusola näyttää "rouvashenkilöltä", jolla on miehen nimi.

Harjusola päätti julkaista tapauksesta videon, koska haluaa laajempaa julkisuutta sille, miten eri ryhmiä kohdellaan.

–Pääpointti ei ole se, että tää on tapahtunut mulle, vaan se, että tätä tapahtuu monelle ja koko ajan. Jos olet vaikka Aasiasta adoptoitu Venla, niin sulta kysytään paperit, koska et näytä Venlalta, Harjusola sanoo.

Hän korostaa, että ulkonäön ei pitäisi olla syy kysyä henkkareita vain yhdeltä ihmiseltä koko bussissa, vaikka matkalipun käyttöä pitääkin jotenkin kontrolloida.

– Ihan yhtä hyvin siellä Pertti ja Pena ovat voineet vaihtaa matkakortteja, mutta ei sitä heiltä kysytä, Harjusola muistuttaa.

HSL:n Facebook-sivulle on tapahtuneen jälkeen tulvinut satoja palautteita, joissa yhtiötä moititaan "järkyttävästä käytöksestä vähemmistöjä kohtaan".

HSL vastaa asiaan Facebook-päivityksellä:

–Olemme saaneet paljon palautetta liittyen eilen tapahtuneeseen lipuntarkastustilanteeseen, jossa tarkastaja toivoi saavansa henkilötodistuksen erikseen nähtäväksi.

–Koska juridinen sukupuolen vaihtaminen ei ole vielä mahdollista Suomen nykylainsäädännön mukaan, joudumme toisinaan näihin tilanteisiin. Henkilökuntamme on ohjeistettu toimimaan Suomen nykyisen lainsäädännön mukaan, HSL vastaa.

–Koulutamme jo nyt tarkastajiamme kohtaamaan sukupuolen ilmaisun moninaisuutta. Tulemme ottamaan yhteyttä Setaan ja kysymään, miten voisimme tuota koulutusta kehittää. HSL on sitoutunut tasa-arvon ja yhdenvertaisuuden toteuttamiseen henkilökunnan ja asiakkaiden keskuudessa. Jokainen matkustaja on meille yhtä arvokas, päivitys korostaa.

Henry Harjusola kertoo, ettei ole saanut sosiaalisen median videojulkaisunsa jälkeen minkäänlaista yhteydenottoa HSL:stä.

–Ei oikein muita terveisiä sinne ole, kuin että ei saa kyseenalaistaa vain ulkonäön perusteella, niin kuin edellä kuvaamani Pertti ja Pena -esimerkki kertoo.

Harjusola toteaa, että hänellä on vastaavanlaisia kokemuksia julkisista liikennevälineistä "vaikka kuinka paljon".

– Kerran esimerkiksi minut poistettiin metrosta, ja siihen tuli ihan vartija paikalle, hän kertoo.